Imtella' Mejju 20, 2021 Rapport: Liam Carter 53% tal-Maltin li jixtru mill-internet qed jixtru wkoll minn ħwienet Maltin li qed ibigħu wkoll online. Dan joħroġ minn studju riċenti tal-Awtorità Maltija tal-Komunikazzjoni, li sab li l-aktar sit tax-xiri popolari mal-Maltin huwa Amazon. L-awtorità għaldaqstant se tkompli ssaħħaħ is-sostenn u l-inizjattivi lin-negozji Maltin biex ikomplu jimirħu iktar fil-bejgħ online. Il-pandemija ġabet magħha bosta bidliet fl-imġieba tax-xiri onlajn, bi studju juri li l-Maltin mhux biss qed biex jixtru onlajn minn ħwienet barranin iżda anke minn negozji Maltin. L-istudju riċenti tal-Awtorità Maltija għall-Komunikazzjoni, l-MCA, juri li s-sena l-oħra 53% tal-Maltin xtraw minn ħwienet lokali. Fost l-oħrajn, matul l-ewwel sena ta' pandemija, terz tax-xerrejja diġitali akkwistaw il-merċa jew prodotti oħrajn onlajn, li tfisser żieda sostanzjali meta mqabbla mal-ammont ta' bejgħ irreġistrat fi studju separat li kien sar ħames snin ilu. Lil hinn minn Malta, l-istħarriġ sab li l-aktar sit elettroniku li minnu jixtru l-Maltin huwa Amazon, bi kważi 60%, segwit minn Ebay bi 53%. Is-sit popolari tal-moda ASOS huwa t-tielet l-aktar popolari mal-Maltin bi kwart tax-xerejja diġitali jgħidu li s-sena l-oħra xtraw minn dan is-sit elettroniku. F'kummenti ma' Television Malta, il-Kap Eżekuttiv tal-MCA, Jesmond Bugeja, qal li l-istudju wera wkoll li 27% tax-xerrejja diġitali rrappurtaw żieda fix-xiri onlajn waqt il-COVID-19. "Ħa nkomplu nippromovu inizjattivi li jistimulaw tkabbir fl-industrija b'aktar programmi ta' sapport bħal ma hija l-inzjattiva e-busnify biex inkabbru l-attività tal-kummerċ onlajn fil-pajjiż." F'dan l-isfond, il-Gvern mistenni jniedi l-istrateġija ekonomika għall-għaxar snin li ġejjin, bil-Ministru tal-Ekonomija Silvio Schembri qal lil TVM li l-ekonomija diġitali ser tkun is-sinsla tal-ekonomija Maltija tal-preżent u l-futur. "It-turiżmu huwa pilastru importanti; madwar 30% tal-eknomija u ħassejniha fil-pandemija, stajna naraw kemm hu importanti, però pajjiżna ma jiddependix mit-turiżmu, għandek 70% tal-ekonomija huma setturi varji, manifattura, servizzi finanzjarji, marittimu, għandek ħafna setturi li huma importanti f'pajjiżna." Il-Ministru Schembri qal li waqt il-pandemija, ħaddiema mis-settur turisitku li spiċċaw bla xogħol ħadmu f'setturi oħra, fosthom tas-saħħa, il-farmaċewtika u l-gaming.